Zgrada Seizmološkog zavoda
<s>Zgrada Seizmološkog zavoda se nalazi u Beogradu, u Tašmajdanskom parku i ubraja se u spomenike kulture.</s><s>Za izgradnju zgrade posebno je značajno zalaganje tada asistenta i budućeg profesora Jelenka Mihailovića, prvog i dugo godina jedinog seizmologa u Srbiji.</s><s>Predan rad i izrazita stručnost ovog velikog entuzijaste, uticali su na unapređenje i razvoj seizmologije u Srbiji, čiji su uspešni rezultati praćeni i van granica zemlje.</s>

<s>Kamen temeljac položen je 10. septembra 1908. godine.</s><s>Prvobitni objekat izveden je 1909. godine prema projektu arhitekte Momira Korunovića, dok je radove izvodila firma Stevana Hibnera iz Beograda.</s><s>Radovi su nastavljeni 1912. godine prema planovima Đure Bajalovića.</s><s>Još dve intervencije iz 1926. i 1939. godine dovele su do formiranja konačnog izgleda građevine.</s><s>Prvi seizmološki instrumenti instalirani su 1909. godine, kao i sav inventar zavoda uništeni su tokom Prvog svetskog rata.</s><s>Sve do novijih dana korišćeni su instrumenti dobijeni 1929. godine na ime ratne reparacije.</s>

<s>Prvobitno, zgrada je bila jednostavna prizemna građevina, približno kvadratne osnove, u celini sagrađena od opeke, sa čistom fasadom lišenom ukrasa.</s><s>Kasnija doziđivanja dovele su do stvaranja jednog novog romantičarskog duha, sa lučnim nadprozornicima, kao i pravilnim ritmom zubaca nad krovnim vencem.</s>

<s>Zgrada Seizmološkog zavoda je objekat značajne kulturno-istorijske i arhitektonske vrednosti.</s><s>Predstavlja prvo ostvareno delo istaknutog srpskog arhitekte 20. veka Momira Korunovića, najstariji javni objekat podignut na Tašmajdanu i danas jedno od obeležja Tašmajdanskog parka.</s>

<s>Vidi još 
 Spisak spomenika kulture u Beogradu
 Republički seizmološki zavod (Srbija)</s>

<s>Reference</s>

<s>Literatura 
 A. Kadijević, Momir Korunović, Beograd 1996.</s><s>A. Kadijević, Jedan vek traženja nacionalnog stila u srpkoj arhitekturi (sredina XIX – sredina XX veka), Beograd, 1997.</s><s>N. Nestorović, Građevine i arhitekte u Beogradu prošlog stoleća, Beograd 1937.</s><s>S. G. Bogunović, Arhitektonska enciklopedija Beograda XIX i XX veka, arhitekti, tom II, Beograd 2005.</s><s>Z. Manević, Leksikon srpskih arhitekata XIX i XX veka, Beograd 1999.</s>

<s>Spoljašnje veze</s>

<s>Republički zavod za zaštitu spomenika kulture - Beograd
 Republički zavod za zaštitu spomenika kulture-Beograd/Baza nepokretnih kulturnih dobara
 Lista spomenika</s>

<s>Građevine u Beogradu
Spomenici kulture Srbije
Opština Palilula (Beograd)</s>

